Кәсіподақ және жастар – жарқын болашақ кепілі

Кәсіподақ – еңбек адамдарының мұң-мұқтажын, мүдделерін, еңбек құқығының бұзылмауын қадағалап, оған әлеуметтік- экономикалық қолдау көрсететін басты ұйым. Елімізде болып жатқан түрлі жетістіктер мен жақсылықтарда кәсіподақ ұйымдарының қосып жатқан үлесі мол. Кәсіподақ қызметі – үлкен күш және әлеуметтік маңызы бар ұйым. Қай жерде, қай мекемеде жұмыс істеп жүрсек те, ең алдымен өз құқымызды қорғауымыз керек. Сондықтан біз кәсіподаққа арқа сүйейміз. Белсенді қызмет істеп жатқан ұйым қазіргі таңда қызметкерлердің мүддесін қорғау үшін лайықты жұмыс істеуде. Кәсіподақ аза­мат­тар­дың әлеуметтік-экономи­калық және заңды еңбек құқық­тарының бұзылмауын, еңбек қауіпсіздігінің сақталуын қада­ғалайды. Тұңғыш Президентіміз Н.Назарбаев «жұмысшылар өздерін лайықты сезінулері үшін кәсіподақтар қоз­ға­лысы өз биігінде болуы тиіс» деген болатын. Яғни еңбек заңнамасының сақ­­та­луын қадағалау, талап ету ұйым үшін маңызды да жа­уап­ты міндет.

Ал, жастар – қоғамның қозғаушы күші, әрі белсенді мүшесі. Атап айтсақ, біріншіден, жастар еңбекке қабілетті халықтың едәуір бөлігін құрайды, екіншіден, ең бастысы, олар – өңірдің, елдің болашағы, азаматтық қоғам мен экономиканың одан әрі дамуы олардың қызметіне байланысты. Жастар қазірдің өзінде қоғамның саяси, экономикалық және әлеуметтік құрылымдарын анықтайды. Кәсіподақ қозғалысының дамуында да жастар маңызды рөл атқарады. Кәсіподақтар федерациясы өз қызметінде кәсіподақтардың жастар саясатын күшейту және жандандыруға бағытталған жүйелі жұмысқа ерекше назар аударады.

Кәсіподақтар федерациясының жастар саясатының мақсаты жастардың құқықтарын және заңды мүдделерін қорғау, жастарға әлеуметтік және еңбек қатынастары, білім беру және кәсіптік білім беру саласындағы өз құқықтары туралы мәлімет беру, жастарды кәсіподақтар қатарына тарту болып табылады.

Кәсіподақ ұйымы мен оның мүшелік ұйымдары кәсіподақтардың жас мүшелерінің еңбек құқықтары мен әлеуметтік-экономикалық мүдделерін қорғауға ғана емес, сонымен қатар жастарды кәсіподақтардың барлық салаларына тартуға бағытталған жұмыстарды жүргізеді. Бұл жұмыстың нәтижесі: жастар кеңестерінің құрылған жүйесі, жастардың ұжымдық іс-қимылдарға және ынтымақтастық акцияларына тұрақты қатысуы, білім беру форумдары мен слеттерін өткізу, жас кәсіподақ көшбасшыларын кадрлық саты бойынша жоғарылату болды. Кәсіподақтың мүшелік ұйымдарына жыл сайын кіретіндердің жартысынан көбі – 35 жасқа дейінгі жастар, және олар барлық кәсіподақ мүшелерінің үштен бір бөлігін құрайды. Мұның бәрі жастардың кәсіби қозғалысты дамытудағы үлкен рөлін көрсетеді.

Кәсіподақтардың мықты жастар құрамынсыз кадр саясатын жетілдіру, кадр резервін қалыптастыру мүмкін емес. Сонымен қатар, миллиондаған адамдар, әсіресе жастар, кәсіподақтарға мұқтаж. Көптеген жастар лайықты жалақы деңгейімен жұмысқа орналасуда, жақсы білім алуда, білікті медициналық көмек алуда, бос уақытын сапалы ұйымдастыруда қиындықтарға тап болады. Кәсіподақтардың жастармен жұмысы осы мәселелерді шешу үшін қоғамның қызметін жандандыруға қабілетті.

Кәсіподақ қозғалысын нығайту, кәсіптік одақтарды еңбек адамдарының құқықтары мен мүдделерін қорғайтын мықты ұйым ретінде сақтау мақсатында жас кәсіподақ белсенділерін кәсіподақ қызметінің барлық бағыттарына тарту міндеті тұр.

Біздің кәсіподақта жастармен жұмыс белсенді жүргізілуде. Біз үшін негізгі міндет - жас педагогтарды түрлі бағыттар бойынша ұжымдық қызметке ұйымдастыру. Барлық мүшелік ұйымдарда жастармен белсенді жұмыс жүргізетін және өз өңірлерінің жастар ортасында кәсіподақ қозғалысының таралуына ықпал ететін жастар ісі жөніндегі кеңестер, жас мамандар кеңестері құрылып, табысты жұмыс істеуде. Павлодар ауданында да жастар кеңесі құрылды. Бұл кеңес жұмыс орнындағы жағдайды тікелей бақылайды және мәселелер жиынтығын әзірлейді, шешу жолдарын айқындайды. Жастар кеңестерін құру кәсіподақтағы жастардың рөлін одан сайын нығайта және арттыра түсірді. Павлодар ауданының кәсіподақ ұйымы жүйесінде жастармен жұмысты жүйелі және белсенді жүргізуге баса назар аударылуда. Кәсіподақтың өмірдегі рөлі туралы кездесулер, дөңгелек үстелдер, пікірталастар өткізілді. Аталған іс-шараларда жастарды қолдау бағытындағы жобалар талқыланды, креативті идеялар ортаға салынды. Және осындай кездесулер кәсіподақтың қатарында жалынды да, белсенді жастардың көп екендігін көрсетіп берді.

Қорыта келе, кәсіподақ қатарында белсенді жастар болған жағдайда ғана - кәсіподақ шын мәнінде мықты болады. Болашағымызды кәсіподақпен бірге жарқын қылайық.

Н.Д. Омарова